Moord op Kaapse uitsmyter: hofrol te vol vir borgtogaansoek | Maroela Media
Ubaid van der Bergh (20), Toufiq Essa (21) en Nasbie Edwards (27) is in Junie in hegtenis geneem nadat hulle na bewering ŉ Kongolese uitsmyter, Joe Kanyona, doodgesteek het. Die staat moet nog beslis of die mans van moord of sameswering tot moord aangekla gaan word.
Maroela Media het vroeër berig Kanyona is op 20 Junie deur drie mans met ŉ mes voor Beerhouse in Kaapstad se bekende Langstraat doodgesteek. Die mans het by die kuierplek opgedaag en met Kanyona by die deur gepraat, voordat een van die mans hom glo met ŉ mes in die nek gesteek en hulle gevlug het.
Die drie beskuldigdes was Donderdag gereed om met hul borgtogaansoek voort te gaan, maar twee ander borgtogaansoeke wat maande ouer as hierdie saak was, moes eers aangehoor word. Die staatsaanklaer het aan die hof gesê geen ander hof was beskikbaar om die aansoek aan te hoor nie en die volgende beskikbare hofdatum is eers einde Augustus.
Die verdediging se prokureur, Mahdney Arnold, het die hof gevra vir ŉ vroeëre datum. Die landdros het ingestem dat die saak op 4 Augustus aangehoor kan word, maar het beklemtoon dat hy van middel-Augustus met verlof sal wees en dat die borgtogaansoek nie noodwendig teen daardie tyd afgehandel sal wees nie.
Die staat staan al drie beskuldigdes se borgtogaansoeke teen.
Lees alle vorige berigte oor Joe Kanyona op Maroela Media.